-Vi tager ud og kæmper for Danmark, kommer hjem og får så et spark i røven som tak.

Så klar er tonen fra Kaj Pryds Kieler. Den 43-årige fynbo er en af de krigsveteraner, der bliver ramt af det nye kontanthjælpsloft, som blå blok efter planen vedtager i dag.

Læs også : Krigsveteraner bliver ramt af kontanthjælpsloftet

Det betyder, at han mister 2.082 kroner om måneden i særlig §34-støtte, som blandt andet ydes til forsørgere.

- Som det er nu, har jeg 2.700 kroner om måneden. Derfor er kontanthjælpsloftet virkelig et hårdt slag, for det er næsten hele min indkomst, der forsvinder. Jeg kan slet ikke se, hvordan jeg kan få min økonomi til at hænge sammen, fortæller han.

Angst og klaustrofobi

Kaj Pryds Kieler var udsendt til Bosnien i 1993. Det halve år i udlandet medførte svær angst og PTSD. Lidelser, der gør det svært for ham at få hverdagen til at hænge sammen.

- Jeg har meget svært ved store forsamlinger eller en simpel tur i supermarkedet. Jeg bliver ramt af angst, får klaustrofobi og skal bare væk derfra, siger Kaj Pryds Kieler.

"Kontanthjælpsloftet er virkelig et hårdt slag for mig, for næsten hele min indkomst forsvinder. Jeg kan slet ikke se, hvordan jeg skal få min økonomi til at hænge sammen." Kaj Pryds Kieler, Krigsveteran

Offentlig transport har han meget svært ved at benytte, og derfor betyder bilen i garagen meget for Kaj. Bilen er dog udelukkende betalt af hans far, der også hjælper Kaj Pryds Kieler med huslejen. Men faren er førtidspensionist, og derfor har Kaj besluttet at sælge sit hus i Nørre Aaby.

- Min far kan ikke blive ved med at hjælpe mig, og jeg kan ikke betale huset. Derfor håber jeg, at det bliver solgt, inden det ryger på tvangsauktion, siger han.

I fremtiden skal Kaj Pryds Kieler finde en lejebolig, men det bliver svært, eftersom han ikke kan få boligstøtte efter de indfører loftet.

Desuden bor Kajs to børn på 12 og 14 år hjemme hos ham. Det betyder, at Kaj Kieler falder i den kategori, der gennemsnitligt mister 36.000 kroner om året i boligstøtte, hvis de bor i lejebolig.

- Det skærer i mit hjerte, at jeg ikke kan forsørge min egen familie. Derfor sparer jeg, hvor jeg kan og spiser rugbrød, når børnene er ude af huset, så de kan få varm mad, når de kommer hjem, siger han.

Vi kæmper allerede

- Jeg vil meget gerne forsørge min familie, men min PTSD gør det svært og mine arbejdsskader har sat mig ud af spillet. Det er så frustrerende at være ude på et sidespor. Kaj Pryds Kieler, Krigsveteran

Et af regeringens argumenter for det nye kontanthjælpsloft er, at det skal motivere krigsveteraner til at tage et job. Men det forsøger mange allerede, fortæller Kaj Pryds Kieler.

- Jeg vil meget gerne forsørge min familie, men min PTSD gør det svært, og mine arbejdsskader har sat mig ud af spillet. Det er så frustrerende at være ude på et sidespor, siger han.

Kaj Pryds Kieler drømmer om at få en lejlighed, der er til at betale, et job og muligheden for at komme ud og gå ture, der kan hjælpe på lidelserne. Han er dog bekymret.

Læs også : DF og Venstre forstår krigsveteraners frustration over nyt kontanthjælpsloft

- Hvis ikke jeg får hjælp til min sygdom eller finder arbejde, så gør jeg i hundene. Sidst jeg gik ned med PTSD, gik jeg helt i hundene og lukkede mig inde for alt og alle siger han.

Mindst 500 veteraner ramt

Kaj Pryds Kieler er langt fra den eneste veteran, der bliver ramt af kontanthjælpsloftet.

Hærens Konstabel- og Korporalforening (HKKF) og fonden Soldaterlegatet, der støtter krigsveteraner og pårørende, skønner, at omkring 500 til 600 veteraner risikerer at blive ramt af kontanthjælpsloftet.

Samme melding kommer fra Preben Gerhard, mentor fra Forsvarets Veterancenter. Han hjælper ugentligt Kaj Kieler med at holde overblikket over økonomi og indkaldelser til jobcentret.

- Kajs situation er langt fra enestående. Vi har desværre rigtig mange veteraner, der har svært ved at overskue hverdagen og sidder stramt i økonomien, siger han.

Hvis Kaj Pryds Kieler havde kunne forudse, hvordan hans liv ville ændre sig, var han ikke taget af sted til Bosnien. Regeringens kontantloft er endnu et jok på mænd, der ligger ned, mener han.